ขยายเวลาโครงการ "พาณิชย์ลดราคาปุ๋ย ช่วยเกษตรกร" ถึงวันที่ 31 ตุลาคมนี้
นายวัฒนศักย์ เสือเอี่ยม อธิบดีกรมการค้าภายใน เปิดเผยว่า กระทรวงพาณิชย์ โดยกรมการค้าภายใน ได้ติดตามสถานการณ์ราคาปุ๋ยเคมีที่ปรับสูงขึ้นทั่วโลกอย่างใกล้ชิดและมีมาตรการช่วยเหลือมาอย่างต่อเนื่อง โดยโครงการ “พาณิชย์ลดราคา! ปุ๋ยช่วยเกษตรกร” ตั้งแต่วันที่ 1 กรกฎาคม – 31 สิงหาคมที่ผ่านมา มีปุ๋ยเคมีที่เข้าร่วมโครงการทั้งหมด 84 สูตร รวม 4.5 ล้านกระสอบ สามารถช่วยให้สถาบันเกษตรกร ซื้อปุ๋ยได้ในราคาลดลงจากราคาตลาด นอกจากนี้ สมาคมขนส่งสินค้าและโลจิสติกส์ไทย ได้จัดทำอัตราค่าขนส่งปุ๋ยเคมีในอัตราพิเศษสำหรับโครงการนี้ เพื่ออำนวยความสะดวกให้แก่สถาบันเกษตรกรอีกด้วย อย่างไรก็ตาม ยังมีปุ๋ยเคมีคงเหลืออีก 3.2 ล้านกระสอบ ซึ่งเกษตรกรยังมีความต้องการในการใช้ปุ๋ย กรมการค้าภายจึงได้ทำการขยายระยะเวลาโครงการออกไปจนถึงวันที่ 31 ตุลาคม 2564 เพื่อช่วยเหลือเกษตรกรที่ได้รับผลกระทบจากปัญหาราคาปุ๋ยที่ปรับสูงขึ้น ทั้งนี้ กรมการค้าภายในได้เผยแพร่รายการและราคาปุ๋ยในโครงการ พร้อมทั้งอัตราค่าขนส่ง ทางเว็บไซต์ www.dit.go.th โดยสถาบันเกษตรกรสามารถสั่งซื้อปุ๋ยในโครงการผ่านสหกรณ์อำเภอ สหกรณ์จังหวัด เกษตรอำเภอ และเกษตรจังหวัด ได้ทั่วประเทศ